Ә Кәлтәгәүҙе аша сығып, уңға боролһаң, 10-15 күбә сығырлыҡ бәләкәй генә ялансыҡ бар, уртаһынан РТС яғынан юл үтә. Үләне тығыҙ ғына. Колхоз мәлендә был ерҙә силос һалғандар, шуға ла был ерҙе Силос соҡоро тиҙәр ҙә ҡуялар. Унан ары бара бирһәң, Сәлим сабынына юлығаһың. Сәлим сабынынан ары Күк бүре тигән ер башлана. Был ерҙә ҡуйы әрәмәлек менән уратып алынған Күк бүре ҡотоғо (шишмә) бар. Ҙур түгел, бер 200-300 м тирәһе генә аға ла, юғала.